
Kevert berendezésekben használt keverő- és terelőelemek szimulációs vizsgálata

A bioreaktorok olyan, egyre nagyobb jelentőségű vegyipari készülékek, melyek valamilyen biológiai folyamat, kontrolált körülmények közötti megvalósítására alkalmasak. A bioreaktorok közé sorolhatóak például az enzim reaktorok és a fermentorok, utóbbiakban élősejtek tenyésztése zajlik biomassza vagy valamilyen más termék előállítása céljából. A fermentorok felépítése változatos lehet, azonban gyakran alkalmazott kialakítás a keverős autokláv, mely főképp sokoldalú felhasználhatósága miatt vált elterjedtté.
A fermentorok kialakítása több okból is eltér a vegyiparban megszokott reaktorok felépítésétől. Egyrészt az oxigénbevitel szempontjából kedvező a magasabb folyadékszint, ezért a fermentorok karcsú kialakításúak. A nagyobb magasság – átmérő arány több keverőelem használatát teszi szükségessé a berendezésben a megfelelő belső kevertség elérése érdekében. A fermentorban tenyésztett mikrobák szaporodása kis hőmérséklettartományban optimális, valamint érzékenyek a tápanyagok koncentrációjára is, ezért ezen berendezések esetén hatékony keverés megvalósítása szükséges. Nagyobb térfogatoknál a hőelvonás is problémát okozhat, mert a reaktorok térfogatának növekedésével a fajlagos falfelület csökken, így a hőátadó felület nagysága korlátozott. Emiatt a nagy térfogatú fermentorokban belső hőcserélő elemek elhelyezése szükséges, melyek egyben terelőelemként is funkcionálhatnak, ezzel is javítva a rendszer belső keveredését.
Munkám elsődleges célja az volt, hogy megvizsgáljam, hogyan hat a fermentorok ezen - viszonylag bonyolult - belső kialakítása a berendezések áramlási viszonyaira. A numerikus áramlástani (Computational Fluid Dynamics – CFD) modellek elterjedésével ezek a kérdések számítógépes szimuláció segítségével könnyebben megválaszolhatóak. A fermentor impulzusmérlegének numerikus megoldása bonyolult feladat és sokszor egyszerűsítéseket igényel, de összességében a CFD megközelítés jól alkalmazható, hatékony megoldás különböző fermentor konstrukciók összehasonlítására. Konkrét esetekben megvizsgáltam, hogy a keverőelem alakja, vagy a terelőlemezek száma, állása miként hat a berendezés kevertségére, vagy hol érdemes merülőcsöves hőcserélővel segíteni a hőelvonást. A dolgozat keretein belül különböző geometriájú fermentorok összehasonlítását végeztem el az áramlási képek alapján.

